  Виталий Пронин 26-тӥ толшоре Эшъяськон юртын «Пичи уӵыпи» конкурсэ пыриськем пиналъёслэн гала-концертсы ортчиз. Конкурсэз кыкетӥ арзэ радъяло «Удмурт Кенеш», Нациосын ужанъя министерство, Удмурт нылкышно кенеш но Эшъяськон юрт. Туэ вожвылъяськонэ пыриськизы шаерысьтымы 15 ёросъёсысь но городъёсысь кырӟаны-вераны быгатӥсь нылпиос.Усточиос кык группалы люкемын вал: 4-сен 7 аресозь но 8-сысен 10 аресозь. Нылпиос ваньзэ-ӧвӧлзэ 36 кырӟан быдэстӥзы. Конкурсын озьы ик чакламын вал эскерыны кылбурчиослэсь, крезьгурчиослэсь но аранжировщикъёслэсь ужъёссэс.4-7 аресъёс пушкын нырысетӥ инты басьтӥз Алина Калимуллина (Пичи Пурга ёрос, 6 арес), 2-тӥ интыын - Яна Камашева (Ижевск, 6 арес), 3-тӥ интыын Даша Николаева (Можга ёрос, 6 арес).Бадӟымъёс пушкын 1-тӥ инты басьтӥзы - Никита Шмаков (Можга ёрос, 9 арес), Анисья Маркова (Пичи Пурга, 10 арес), 2-тӥ интыез басьтӥз Евгений Баранов (Ижкар, 9 арес). 3-тӥ интые потӥзы кык кырӟасьёс - Алёша Константинов (Алнаш ёрос, 9 арес) но Надежда Каткова (Ижкар, 10 арес).“Кылбурлэн но, кырӟанлэн но, аранжировкалэн но устоез автор” номинациын пусъемын Алексей Боталов (Игра ёрос). Кылбурчиос пӧлын нырысетӥ инты басьтӥз Лидия Нянькина, кыкетӥ - Любовь Тихонова. 3-тӥ инты кык муртлы сётэмын вал - Альбина Урасиновалы (Пичи Пурга) но Иван Жуйковлы (Дэбесы).Крезьгуръя номинациын вормисе потӥз Алексей Романов (Ижевск), 2-тӥ интыез басьтӥз Николай Несмелов (Шаркан ёрос), 3-тӥ инты сётэмын кык муртлы - Галина Самсоновалы но Юлия Бадретдиновалы.Аранжировщикъёс пӧлын нырысетӥ интые потӥз Шамиль Тютин (Балезино), кыкетӥе Лев Синельников (Ижевск) но Александр Катков (Ижевск). 3-тӥ интыын Алексей Кононов (Можга) но Владимир Гущин (Пичи Пурга).«Дано нылпи кылбурчи» номинациын пусъемын кылбурчиос Ольга Ведрова но Иосиф Иванов.Конкурсэ пыриськем пиналъёслы ваньзылы ик синпель кузьымъёс но дипломъёс сётъязы. Вылӥ дунъет басьтэмъёслы – коньдон премия.- Шумпотымон соиз, концертын трос выль кырӟанъёс чузъяськизы, - шуэ кырӟасьёслы дунъет сётӥсь Надежда Уткина. – «Пичи уӵыпи» конкурсмы кыкетӥзэ радъяське ини. Со чакламын кык арлы одӥг пол ортчытыны. Арысь аре тросгес но тросгес нылпиос отчы пыриськыны мылкыд каро. Но жаляса верано, республикаямы улӥсьёс тросэз со ивортонэз уг тодо, яке конкурсэ пыриськемзы потыса, ми доры бер вазисько.Конкурсэ пыриськем усточи нылпиос понна, вормонъёс басьтэм сяна, тужгес но шумпотымонэз луоз на азьланьын. Малы ке шуоно гала-концертын чузъяськем кырӟанъёс нимаз дискен но книгаен поттыны чакламын.Любовь Тихонова Туспуктӥз Альбина Урасинова Теги: Нылпиос Пичиуыпи Эшъяськонюрт  